C 397/26

Публикация на заявление за одобрение на изменение, което не е несъществено, в продуктова спецификация съгласно член 50, параграф 2, буква а) от Регламент (ЕС) № 1151/2012 на Европейския парламент и на Съвета относно схемите за качество за селскостопанските продукти и храни

(2022/C 397/11)

Настоящата публикация предоставя право на възражение срещу заявлението за изменение в съответствие с член 51 от Регламент (ЕС) № 1151/2012 на Европейския парламент и на Съвета (1) в срок от три месеца от датата на нейното публикуване.

ЗАЯВЛЕНИЕ ЗА ОДОБРЕНИЕ НА ИЗМЕНЕНИЕ, КОЕТО НЕ Е НЕСЪЩЕСТВЕНО, В ПРОДУКТОВАТА СПЕЦИФИКАЦИЯ НА ЗАЩИТЕНИ НАИМЕНОВАНИЯ ЗА ПРОИЗХОД/ЗАЩИТЕНИ ГЕОГРАФСКИ УКАЗАНИЯ

Заявление за одобрение на изменение в съответствие с член 53, параграф 2, първа алинея от Регламент (ЕС) № 1151/2012

„Robiola di Roccaverano“

ЕС №: PDO-IT-0024-AM03 — 11.4.2022 г.

ЗНП (X) ЗГУ ( )

1. Група заявител и законен интерес

Consorzio per la Tutela del Formaggio Robiola di Roccaverano (Консорциум за защита на сиренето „Robiola di Roccaverano“), със седалище на адрес: Via Roma 8, 14050 Roccaverano (AT); Сертифицирана електронна поща: robioladiroccaverano@pec.it

Консорциумът за защита на сиренето „Robiola di Roccaverano“ е създаден от производители на този вид сирене. Той има право да подаде заявлението за изменение по силата на член 13, параграф 1 от Указ № 12511 на Министерството на политиката в областта на земеделието, храните и горското стопанство от 14 октомври 2013 г.

2. Държава членка или трета държава

Италия

3. Рубрика от продуктовата спецификация, която подлежи на изменение/изменения

☒ Наименование на продукта

☐ Описание на продукта

☒ Географски район

☐ Доказателство за произход

☒ Метод на производство

☒ Връзка

☒ Етикетиране

☐ Друго [да се посочи]

4. Вид на изменението/измененията

☒ Изменение на продуктовата спецификация на регистрирано ЗНП или ЗГУ, което не следва да се квалифицира като несъществено в съответствие с член 53, параграф 2, трета алинея от Регламент (ЕС) № 1151/2012

☐ Изменение на продуктовата спецификация на регистрирано ЗНП или ЗГУ, за което не е публикуван единен (или равностоен на него) документ, което не следва да се квалифицира като несъществено в съответствие с член 53, параграф 2, трета алинея от Регламент (ЕС) № 1151/2012

5. Изменение/изменения

Наименование/наименования

— Това изменение засяга продуктовата спецификация и единния документ по отношение на наименованието в член 1 от продуктовата спецификация и точка 1 от единния документ. Наименованието се променя от „Robiola di Roccaverano“ на „Robiola di Roccaverano“ /„Roccaverano“, като двата елемента могат да се използват взаимозаменяемо. Поради това в продуктовата спецификация и в единния документ към наименованието „Robiola di Roccaverano“ се добавя думата „Roccaverano“.

Настоящият текст, който гласи:

„„Robiola di Roccaverano““

се изменя по следния начин:

„„Robiola di Roccaverano““/„„Roccaverano““.

Продуктът „Robiola di Roccaverano“ или „Roccaverano“ (предложено като алтернативно наименование) е станал толкова известен и ценèн от потребителите, че вече се идентифицира само с наименованието „Roccaverano“. Следователно за идентифицирането на продукта и на характеристиките му повече не е необходимо в наименованието да се включва предшестващата дума „robiola“. Следва да се признае съвременната употреба на наименованието „Roccaverano“ сред операторите в хранително-вкусовата промишленост (производители, дистрибутори, ресторантьори) и сред потребителите, които вече обичайно го използват за обозначаване на продукта. Добавянето на наименованието „Roccaverano“ към ЗНП би показало по-ясно тясната връзка с района. Тази практика е станала още по-широкоразпространена с цел по-ясно разграничаване на продукта „Robiola di Roccaverano“/„Roccaverano“ от различни други млечни продукти на пазара, продавани като „robiola“ — наименование, което обикновено се отнася за сирене от пастьоризирано краве мляко, много по-различно от продукта със ЗНП.

Географски район

— Изменението се отнася до член 3 от продуктовата спецификация и до точка 4 от единния документ. Към географския район е добавена цялата територия на община Cartosio, от която понастоящем е включена само част.

Настоящият текст, който гласи:

„Географският район обхваща административната територия на следните общини: провинция Asti — Bubbio, Cessole, Loazzolo, Mombaldone, Monastero Bormida, Olmo Gentile, Roccaverano, San Giorgio Scarampi, Serole и Vesime; провинция Alessandria: Castelletto d'Erro, Denice, Malvicino, Merana, Montechiaro d'Acqui, Pareto, Ponti, Spigno Monferrato и територията на община Cartosio, разположена на левия бряг на потока Erro.“

се изменя по следния начин:

„Географският район обхваща административната територия на следните общини в провинция Asti: Bubbio, Cessole, Loazzolo, Mombaldone, Monastero Bormida, Olmo Gentile, Roccaverano, San Giorgio Scarampi, Serole и Vesime; в провинция Alessandria: Cartosio, Castelletto d'Erro, Denice, Malvicino, Merana, Montechiaro d'Acqui, Pareto, Ponti и Spigno Monferrato“.

С включването на цялата територия на община Cartosio се коригира грешка, допусната при подаването на първоначалното заявление за защитено наименование за произход. Всъщност двата бряга на потока Erro в община Cartosio не се различават съществено по отношение на топографията и ландшафта. Освен това от гледна точка на агрономията и по-специално по отношение на пасищата, фуражните култури и агротехническите практики, територията на община Cartosio като цяло не се различава от останалите общини в производствения район на продукта „Robiola di Roccaverano“/„Roccaverano“.

Общата използвана земеделска площ (ИЗП) на община Cartosio е съставена предимно от ливади (38 % от тях са ливади с разнородна растителност). Този факт представлява основание за искането, тъй като е свързан с постоянния характер и ниската интензивност на козефермите, ориентирани към този вид млекопроизводство. Налице е и агрономична и производствена връзка в рамките на самата община Cartosio. Съществуват няколко стопанства, чиито основни помещения са разположени в производствения район на продукта „Robiola di Roccaverano“ /„Roccaverano“ и които ползват парцели като ливади с разнородна растителност, които са предназначени за производство на фураж със същите характеристики, като тези на фуража, използван при производството на продукта „Robiola di Roccaverano“/„Roccaverano“, но се намират в частта на община Cartosio, която не е включена в настоящата спецификация.

Метод на производство

— Изменение на член 4 от продуктовата спецификация и на точка 3.3 от единния документ по отношение на използваните суровини.

Настоящият текст, който гласи:

„Член 4 Метод на производство За производството на „Robiola di Roccaverano“ е необходимо да се използва сурово пълномаслено козе мляко от породите Roccaverano и Camosciata Alpina или техни кръстоски, овче от породата Pecora delle Langhe и краве от породите Piemontese и Bruna Alpina или техните кръстоски, добито единствено в производствения район, в следните съотношения: сурово пълномаслено козе мляко — чисто или смесено, но не по-малко от 50 %, и сурово пълномаслено краве и/или овче мляко с максимално съдържание не повече от 50 %, добито при последователно доене, извършено в интервал между 24 и 48 часа. Върху етикета задължително се посочва процентното съдържание на различните видове мляко, използвани за производството на сиренето. Овцете и козите се водят на паша в периода между 1 март и 30 ноември, дават им се също така и свежи и/или сухи фуражи, зърнени фуражи, фуражи от бобови и маслодайни растения и продуктите от тяхната преработка. Ливадните, ливадно-пасищните и горските площи трябва да са вписани в регистър, воден от контролния орган. Кравите се хранят на паша и със свежи и/или сухи фуражи, зърнени фуражи, фуражи от бобови и маслодайни растения и продуктите от тяхната преработка. Над 80 % от фуражите за изхранване на всички животни трябва да са добити в производствения район. Употребата на царевичен силаж и на зелен силаж не е разрешена. Животинската храна в никакъв случай не бива да съдържа генетично модифицирани организми. Употребата на мляко, добито от интензивно отглеждани животни, не е разрешена.“

се изменя по следния начин:

„Член 4 Метод на производство Продуктът „Robiola di Roccaverano“/„Roccaverano“ се произвежда от сурово мляко, което е получено изцяло в производствения район от кози от породите Roccaverano и Camosciata Alpina и от кръстоските им при последователно доене, извършено в интервал между 24 и 48 часа. Козите се водят на паша в периода между 1 март и 30 ноември, дават им се също така и свежи и/или сухи фуражи, зърнени фуражи, фуражи от бобови и маслодайни растения и продуктите от тяхната преработка. Ливадните, ливадно-пасищните и горските площи трябва да са вписани в регистър, воден от контролния орган. Над 80 % от фуражите за изхранване на животните трябва да са добити в производствения район. Употребата на царевичен силаж и на зелен силаж не е разрешена. Животинската храна в никакъв случай не бива да съдържа генетично модифицирани организми. Употребата на мляко, добито от интензивно отглеждани животни, не е разрешена.“

Историческите тенденции в рамките на последователни периоди показват, че във въпросния район преобладава полуекстензивното козевъдство, като се наблюдава значително и нарастващо присъствие на местни породи, като например на кози от породата Roccaverano. Промяната в продуктовата спецификация, съгласно която се преминава към чисто козе мляко, е съобразена с реалната ситуация.

От десетилетия за производството на продукта „Robiola di Roccaverano“/„Roccaverano“ се използва много малко овче и краве мляко, въпреки че количеството на използваното мляко и броят на произведените пити сирене са се увеличили. Производството на смесено мляко е почти изчезнало. Поради намаляването на броя на кравите, дори ако се вземат предвид както линиите за производство на мляко, така и линиите за производство на месо, и изключителната рядкост на овцете в района на продукта „Robiola di Roccaverano“/„Roccaverano“ няма възможност за значително производство на смесено мляко.

С това изменение се подчертава и положителният принос на козевъдството за екосистемата: чрез поддържането на пасищата и ливадите в добро състояние с помощта на козевъдството се допринася за запазването на типичния и крехък „животновъден пейзаж“, както и за предпазването от рисковете от ерозия и загуба на биологично разнообразие.

Тук се подчертава постепенното възстановяване на рядката порода кози Roccaverano — една от двете породи кози, заедно с породата Camosciata, които са признати в продуктовата спецификация.

Връзка

— Изменението се отнася до член 7 от продуктовата спецификация и точка 5 от единния документ, в които се разглежда връзката. По-специално, изменението се отнася до последния параграф на частта, свързана със спецификата на географския район. Освен промяната на наименованието, изменението включва адаптиране на съдържанието на тази точка към изменението, отнасящо се до суровините, като се премахват текстовете, в които се споменават овце и крави.

Настоящият текст, който гласи:

„... От тази фуражна смесица, където хранителните вещества са естествено балансирани — като съотношение на въглехидрати—протеини—витамини, се получава висококачествен фураж за стадата от овце и кози, както и за едрите преживни животни. Специфичните характеристики на растителността, както и нейните аромати и миризми впоследствие преминават и в млякото, поради което сиренето „Robiola di Roccaverano“ придобива аромат, отличаващ го от всички останали сирена. Овцете и козите излизат на паша и в горите, които не само предпазват земята, но и служат като защита на животните от големите горещини през летния сезон.“

се изменя по следния начин:

„... От тази фуражна смесица, където хранителните вещества са естествено балансирани — като съотношение на въглехидрати—протеини—витамини, се получава висококачествен фураж за стадата от кози. Специфичните характеристики на растителността, както и нейните аромати и миризми впоследствие преминават и в млякото, поради което сиренето „Robiola di Roccaverano“/„Roccaverano“ придобива аромат, отличаващ го от всички останали сирена. Козите излизат на паша и в горите, които не само предпазват земята, но и служат като защита на животните от големите горещини през летния сезон“.

Етикетиране

— Изменение на член 8 от продуктовата спецификация и точка 3.7 от единния документ. С изменението се променя съдържанието на точката „Етикетиране“ чрез адаптирането му към промяната в наименованието и промяната в използваните суровини.

Настоящият текст, който гласи:

Продуктова спецификация „При пускането на пазара за консумация върху сиренето трябва да е поставен самозалепващ се стикер, който да запечатва опаковката и върху който да фигурира логото на защитеното наименование, представляващо стилизирана буква „R“. В графичния символ на стилизирана главна буква „R“ в кафяв цвят е изобразена кула с надвиснали зъбери, вдъхновена от историческата кула в община Roccaverano; окото на буквата „R“ представлява пита „Robiola di Roccaverano“, а на крачето под нея има цветен фриз в светлозелено/жълто, който напомня за ливадите и типичните извивки на хълмовете на Langa. Всичко това е вместено в кръгъл венец в тъмнозелено, върху който е разположен бял надпис с главни букви „ROBIOLA DI ROCCAVERANO“, а долу в средата е изобразено малко стилизирано бяло цвете. Цялото лого е отпечатано на бял фон. В основата на логото на защитеното наименование се поставят идентификационният код на стопанството производител и поредният номер на етикета: фон в цвят охра се използва за сирене „Robiola di Roccaverano“, произведено само от козе мляко, а белият фон — за произведеното от мляко смес. Върху етикета задължително се посочва процентното съдържание на различните видове използвано мляко. Едва след поставянето на този печат продуктът може да бъде пуснат на пазара със защитеното наименование за произход „Robiola di Roccaverano“. Всяка отделна пита се пуска на пазара за консумация цяла, опакована и затворена с печат. Ако сиренето „Robiola di Roccaverano“ се транспортира в неопакован вид до работещите в рамките на производствения район оператори, отговарящи за зреенето, и/или оператори, отговарящи за отлежаването, с цел продължаване на зреенето, то трябва да се придружава от документ, в който да са посочени: а) броят на питите сирене, произведени от козе мляко, и/или броят на питите сирене, произведени от смесено мляко; б) надписът „Robiola di Roccaverano“; в) броят на съответните лога на ЕС и поредните им номера.“

Единен документ „При пускането на пазара за консумация върху сиренето трябва да е поставен самозалепващ се стикер, който да запечатва опаковката и върху който да фигурира логото на защитеното наименование, представляващо стилизирана буква „R“. В графичния символ на стилизирана главна буква „R“ в кафяв цвят е изобразена кула с надвиснали зъбери, вдъхновена от историческата кула в община Roccaverano; окото на буквата „R“ представлява пита „Robiola di Roccaverano“, а на крачето под нея има цветен фриз в светлозелено/жълто, който напомня за ливадите и типичните извивки на хълмовете на Langa. Всичко това е вместено в кръгъл венец в тъмнозелено, върху който е разположен бял надпис с главни букви „ROBIOLA DI ROCCAVERANO“, а долу в средата е изобразено малко стилизирано бяло цвете. Цялото лого е отпечатано на бял фон. В основата на логото на защитеното наименование се поставят идентификационният код на стопанството производител и поредният номер на етикета: фон в цвят охра се използва за сирене „Robiola di Roccaverano“, произведено само от козе мляко, а белият фон — за произведеното от мляко смес. Върху етикета задължително се посочва процентното съдържание на различните видове използвано мляко. Всяка отделна пита се пуска на пазара за консумация цяла, опакована и затворена с печат.“

се изменя по следния начин:

Продуктова спецификация и единен документ „При пускането на пазара за консумация върху сиренето трябва да е поставен самозалепващ се стикер, който да запечатва опаковката и върху който да фигурира логото на ЗНП. В основата на логото на защитеното наименование се поставят идентификационният код на стопанството производител и поредният номер на етикета на фон в цвят охра. Едва след поставянето на този запечатващ стикер продуктът може да бъде пуснат на пазара със защитеното наименование за произход „Robiola di Roccaverano“ или „Roccaverano“. Върху етикета трябва да бъдат посочени името, търговското наименование и адресът на оператора, отговарящ за зреенето/опаковчика. Освен това се забранява добавянето на каквито и да било определения, които не са изрично предвидени. Могат да се използват позовавания на имена, търговски наименования или търговски марки, при условие че същите нямат хвалебствен характер и не са подвеждащи за потребителя. Могат да се използват и други достоверни и проверими позовавания, които са разрешени съгласно действащото законодателство, при условие че не противоречат на целите и съдържанието на настоящата продуктова спецификация. Всяка отделна пита се пуска на пазара за консумация цяла, опакована и затворена с печат. Ако сиренето „Robiola di Roccaverano“/„Roccaverano“ се транспортира в неопакован вид до работещите в рамките на производствения район оператори, отговарящи за зреенето, и/или оператори, отговарящи за отлежаването, с цел продължаване на зреенето, то трябва да се придружава от документ, в който да са посочени: надписът „Robiola di Roccaverano“ или „Roccaverano“, броят на произведените пити сирене, броят на съответните лога на ЕС и поредните им номера. Логото на ЗНП се състои от стилизирана буква „R“: в графичния символ на стилизираната буква „R“ в кафяв цвят е изобразена кула с надвиснали зъбери, вдъхновена от историческата кула в община Roccaverano; окото на буквата „R“ представлява пита сирене „Robiola di Roccaverano“/„Roccaverano“, а на крачето под нея има цветен фриз в светлозелено/жълто, който напомня за ливадите и типичните извивки на хълмовете на Langa. Всичко това е вместено в кръгъл венец в тъмнозелено, върху който е разположен бял надпис с главни букви „ROCCAVERANO“, а долу в средата е изобразено малко стилизирано бяло цвете. Цялото лого е отпечатано на бял фон.“

ЕДИНЕН ДОКУМЕНТ

„Robiola di Roccaverano“/„Roccaverano“

ЕС №: PDO-IT-0024-AM03 — 11.4.2022 г.

ЗНП (X) ЗГУ ( )

1. Наименование/наименования

„Robiola di Roccaverano“/„Roccaverano“

2. Държава членка или трета държава

Италия

3. Описание на селскостопанския продукт или храната

3.1. Вид продукт

Клас 1.3 — Сирена

3.2. Описание на продукта, за който се отнася наименованието в точка 1

Продуктът със ЗНП „Robiola di Roccaverano“/„Roccaverano“ представлява сирене, което се произвежда през цялата година от подсирено мляко; сиренето е прясно, оставено да узрее, или отлежало.

Сиренето със ЗНП „Robiola di Roccaverano“/„Roccaverano“ има цилиндрична форма с плоски основи и леко заоблени ръбове и с леко изпъкнала странична стена. Диаметърът на основите е между 10 и 14 cm, а височината на страничната стена е от 2,5 до 4 cm. Теглото на питата варира между 250 и 400 грама. Тези параметри се отнасят за продукта в края на минималния период на зреене.

Сравнителните показатели за сиренето със ЗНП „Robiola di Roccaverano“/„Roccaverano“ във връзка със съдържанието на мазнини, протеинови вещества и пепел на третия ден в процеса на зреене са, както следва:

Мазнини: най-малко 40 % в сухото вещество

Протеинови вещества: най-малко 34 % в сухото вещество

Пепел: най-малко 3 % в сухото вещество.

Органолептичните характеристики на сиренето „Robiola di Roccaverano“/„Roccaverano“ се различават в зависимост от степента на зрялост:

prodotto fresco (прясно сирене), оставено да зрее между 4 и 10 дни: кора: може да бъде под формата на тънък естествен слой плесен или напълно да отсъства; външен вид: млечнобял или сламеножълт цвят; вътрешност: млечнобяла; консистенция: кремообразна, мека; вкус и аромат: деликатен, богат и/или леко кисел;

prodotto affinato (отлежало сирене), оставено да зрее 11 или повече дни: кора: под формата на тънък естествен слой плесен; външен вид: млечнобял или сламеножълт, или леко червеникав цвят; вътрешност: млечнобяла; консистенция: мека, малко по-плътна с напредване на зреенето, а ароматният слой непосредствено под кората може да е кремообразен.

Ароматите и вкусовете на сиренето „Robiola di Roccaverano“/„Roccaverano“ се засилват в процеса на отлежаване до достигане на пикантност.

3.3. Фуражи (само за продукти от животински произход) и суровини (само за преработени продукти)

3.3.1. Суровини (само за преработени продукти)

Продуктът „Robiola di Roccaverano“/„Roccaverano“ се произвежда от сурово мляко, което е получено изцяло в производствения район от кози от породите Roccaverano и Camosciata Alpina и от кръстоските им при последователно доене, извършено в интервал между 24 и 48 часа.

3.3.2. Фуражи (само за продукти от животински произход)

Козите се водят на паша в периода между 1 март и 30 ноември, дават им се също така и свежи и/или сухи фуражи, зърнени фуражи, фуражи от бобови и маслодайни растения и продуктите от тяхната преработка. Ливадните, ливадно-пасищните и горските площи трябва да са вписани в регистър, воден от контролния орган. Над 80 % от фуражите за изхранване на всички животни трябва да са добити в производствения район. Употребата на царевичен силаж и на зелен силаж не е разрешена. Животинската храна в никакъв случай не бива да съдържа генетично модифицирани организми. Употребата на мляко, добито от интензивно отглеждани животни, не е разрешена.

3.4. Специфични етапи на производството, които трябва да бъдат осъществени в определения географски район

Стопанствата, чието мляко се използва за производството на сирене „Robiola di Roccaverano“/„Roccaverano“, трябва да се намират в определения географски район.

Млекодобивът, преработката на млякото и зреенето на сиренето трябва да се извършват в определения географски район.

3.5. Специфични правила за рязане, настъргване, опаковане и др. на продукта, за който се отнася регистрираното наименование

Операциите по опаковането трябва да се извършват в производствения район, тъй като сиренето е с прясна и мека консистенция, а липсата на кора води до опасност от обезводняване и окисляване на сиренето, както и до изменения на липидния компонент. Освен това не е възможно нанасянето на незаличима маркировка по време на производството, тъй като сиренето няма кора.

3.6. Специфични правила за етикетиране на продукта, за който се отнася регистрираното наименование

При пускането на пазара за консумация върху сиренето трябва да е поставен самозалепващ се стикер, който да запечатва опаковката и върху който да фигурира логото на ЗНП. В основата на логото на защитеното наименование се поставят идентификационният код на стопанството производител и поредният номер на етикета на фон в цвят охра. Едва след поставянето на този запечатващ стикер продуктът може да бъде пуснат на пазара със защитеното наименование за произход „Robiola di Roccaverano“ или „Roccaverano“. Върху етикета трябва да бъдат посочени името, търговското наименование и адресът на оператора, отговарящ за зреенето/опаковчика. Освен това се забранява добавянето на каквито и да било определения, които не са изрично предвидени. Могат да се използват позовавания на имена, търговски наименования или търговски марки, при условие че същите нямат хвалебствен характер и не са подвеждащи за потребителя. Могат да се използват и други достоверни и проверими позовавания, които са разрешени съгласно действащото законодателство, при условие че не противоречат на целите и съдържанието на настоящата продуктова спецификация.

Всяка отделна пита се пуска на пазара за консумация цяла, опакована и затворена с печат. Ако сиренето „Robiola di Roccaverano“/„Roccaverano“ се транспортира в неопакован вид до работещите в рамките на производствения район оператори, отговарящи за зреенето, и/или оператори, отговарящи за отлежаването, с цел продължаване на зреенето, то трябва да се придружава от документ, в който да са посочени: надписът „Robiola di Roccaverano“/„Roccaverano“, броят на произведените пити сирене, броят на съответните лога на ЕС и поредните им номера.

Логото на ЗНП се състои от стилизирана буква „R“: в графичния символ на стилизирана главна буква „R“ в кафяв цвят е изобразена кула с надвиснали зъбери, вдъхновена от историческата кула в община Roccaverano; окото на буквата „R“ представлява пита сирене „Robiola di Roccaverano“/„Roccaverano“, а на крачето под нея има цветен фриз в светлозелено/жълто, който напомня за ливадите и типичните извивки на хълмовете на Langa. Всичко това е вместено в кръгъл венец в тъмнозелено, върху който е разположен бял надпис с главни букви „ROCCAVERANO“, а долу в средата е изобразено малко стилизирано бяло цвете. Цялото лого е отпечатано на бял фон.

4. Кратко определение на географския район

Географският район обхваща административната територия на следните общини в провинция Asti: Bubbio, Cessole, Loazzolo, Mombaldone, Monastero Bormida, Olmo Gentile, Roccaverano, San Giorgio Scarampi, Serole и Vesime; в провинция Alessandria: Cartosio, Castelletto d'Erro, Denice, Malvicino, Merana, Montechiaro d'Acqui, Pareto, Ponti и Spigno Monferrato.

5. Връзка с географския район

5.1. Специфични характеристики на географския район

Почвата е глинеста с мергелна основа, на някои места наместването на земните пластове е довело до образуване на характерни делувиални почви с изключително дълбок глинен пласт и висок воден капацитет, със силно изразен коефициент на плодородие. Климатът е типичен континентален, характеризиращ се със силни студове, обилни снеговалежи, често редуване през зимата на замръзване и размразяване, рязко преминаване към високи летни температури към края на юни. Атмосферните валежи варират в тесен диапазон, а средногодишното количество на валежите от дъжд е 300 mm с най-ниски стойности през пролетно-летния сезон, поради което може да се случат години на голяма суша. Тази почвено-климатична среда определя развитието на голямо количество типични фуражни растения, растящи по ливадите и пасищните ливади. Това са ливади с разнородна растителност, сред която преобладават тревисти растения (около 75 %) и бобови растения (около 25 %), заедно с които виреят и многобройни ароматни и медицински растения. Основните тревисти растения са: райграс (Lolium spp.), ежова главица (Dactylis glomerata), власатка (Festuca spp.), метлица (Poa spp.), миризливка и др. Основните бобови растения са: планинска детелина (Trifolium montanum), обикновен звездан (Lotus corniculatus), равнец (Achillea spp.) и др. Сред подправките и ароматните треви освен миризливката трябва да се споменат и всички растения от семейство Сенникоцветни, като див морков (Daucus carota carota), кардун (Cirsium arvense), салвия (Salvia officinalis), лавандула (Lavandula latifolia), много видове мащерка (Thymus spp.), седефче (Ruta graveolens), шипка (Rosa canina canina) и др. От тази фуражна смесица, където хранителните вещества са естествено балансирани — като съотношение на въглехидрати—протеини—витамини, се получава висококачествен фураж за стадата от кози. Козите излизат на паша и в горите, които не само предпазват земята, но и служат като защита на животните от големите горещини през летния сезон.

5.2. Специфични характеристики на продукта

Сиренето „Robiola di Roccaverano“/„Roccaverano“ е с малък размер и мека вътрешност, без кора. Отличава се със своята бяла вътрешност и консистенция без дупки, която варира от мека и кремообразна до плътна и хомогенна. Топящо се в устата, сиренето оставя приятен вкус, а послевкусът му на зелена трева и билки прелива в по-наситен и пикантен вкус, който напомня на печени лешници и кози аромат.

5.3. Причинно-следствена връзка между географския район и качеството или характеристиките на продукта (за ЗНП) или между географския район и специфичното качество, репутацията или друга характеристика на продукта (за ЗГУ)

Характерният вкус и аромат на сиренето „Robiola di Roccaverano“/„Roccaverano“ се дължат на високото качество на суровото мляко, от което се произвежда. Качеството на млякото е следствие от високото качество на храната на животните.

Специфичните характеристики на растителността, както и нейните аромати и миризми впоследствие преминават и в млякото, поради което сиренето „Robiola di Roccaverano“/„Roccaverano“ придобива аромат, отличаващ го от всички останали сирена.

В един ръкопис от 1899 г., подписан от свещеника Pistone, се разказва историята на енорията Roccaverano и прилежащите ѝ части от 960 до 1860 г. Сред интересните от политически аспект исторически сведения фигурират и данни от икономически характер, които изтъкват значението на сиренето „Robiola di Roccaverano“/„Roccaverano“, като например фактът, че в община Roccaverano се провеждат пет панаира годишно. По повод панаирите се продава за износ „изключителното сирене „Robiola“. Изрично се упоменава износът, тъй като още по онова време сиренето „Robiola“ е било известно не само в Италия, а и във Франция. Очевидно още тогава сиренето „Robiola“ е било смятано за нещо повече от обикновено сирене, тъй като характеристиките му са се различавали от характеристиките на другите видове сирена. Сиренето „Robiola di Roccaverano“/„Roccaverano“ може да се съхранява и до шест месеца в стъклени съдове с олио или ако калъпите се оставят в слама.

Препратка към публикуваната продуктова спецификация

Консолидираният текст на продуктовата спецификация е на разположение на следния уебсайт: http://www.politicheagricole.it/flex/cm/pages/ServeBLOB.php/L/IT/IDPagina/3335

а също и

чрез директно търсене от началната страница на уебсайта на Министерството на политиката в областта на земеделието, храните и горското стопанство (www.politicheagricole.it), като се избере рубриката „Qualità“ (горе вдясно на екрана), след това — „Prodotti DOP IGP STG“ (отстрани вляво на екрана), и накрая — „Disciplinari di Produzione all’esame dell’UE“.

(1) OB L 343, 14.12.2012 г., стр. 1.